Puk-student sterf onverwags: 'Die Here het anders besluit' | Maroela Media
Die sprankelende Charleen Meyer was oral bemind. Foto: Facebook
"Dit is vir ons bitter moeilik, maar die Here het anders besluit," sê die ma van 'n 21-jarige Pukkie wie se jong lewe die naweek onverwags kortgeknip is.
Gerda Meyer vertel haar dogter, Charleen, het Vrydag in haar ouerhuis in Primrose aan die Oos-Rand gereed gemaak om Saterdag saam met 'n vriendin met vakansie te vertrek nadat sy Woensdag vir 'n liesbreuk geopereer is, toe sy skielik van naarheid en 'n pyn in haar been begin kla het.
"Die operasie het goed afgeloop en daar was geen probleme toe sy by die huis kom nie," vertel Meyer van haar dogter wat vanjaar haar derde jaar in forensiese rekeningkunde aan die Potchefstroomkampus van die Noordwes-Universiteit voltooi het en volgende jaar haar honneurs sou doen.
"Sy het gesê sy voel nie lekker nie," onthou Meyer. "Ek het maar gedink die pyn in haar been is 'n kramp. Maar halfvyf se kant het sy 'n soort toeval gehad, nie 'n floute nie."
Charleen se broer, André, volg in haar pa, Eugene, se voetspore en speel rugby vir die Universiteit van Johannesburg. Haar ma, Gerda, werk by haar pa se prokureursfirma. Foto: Facebook
Meyer het 'n vriendin wat 'n suster is en 'n paramedikus-buurvrou laat kom om te kyk wat met Charleen skort. Hulle het 'n ambulans laat kom. Toe die paramedici haar op die sitkamer se vloer neerlê, het haar hart gaan staan.
Ek dink dit was net te veel gewees vir daai ou liggaampie.
"Hulle kon haar hartjie weer aan die gang kry en het haar na die Life Roseacres-hospitaal geneem," vertel Meyer. "Daar is sy op masjiene gesit en het weer begin asemhaal."
'n Bloedklont het vermoedelik van Charleen se been af tot in haar longe opgeskiet, maar Meyer vertel sy was te swak om aggressiewe behandeling te kry. "Hulle kon haar nie behandel soos hulle gewoonlik 'n bloedklont behandel nie omdat hulle bang was vir inwendige bloeding."
Sondagoggend het Charleen, wat op 4 Januarie 22 jaar oud sou word, gesterf. "Ek dink dit was net te veel gewees vir daai ou liggaampie," vertel haar ma. "Sy kon nie so iets hanteer nie, want sy was altyd bang vir naalde en goeters."
Meyer sê hul gesin – haar man, Eugene, en seun, André (20) – se geloof help hulle die verlies van hul geliefde, borrelende dogter en suster aanvaar. "Dit maak nie saak hoe moeilik dit vir ons is nie, ons berus daarin."
Ons kind het in haar kort lewetjie 'n geweldige impak op mense gehad.
Volgens haar is die ondersteuning wat hulle van hul kerk, die AGS Primrose-Oos, se lidmate, familie en vriende kry "onbeskryflik".
Charleen was onderhoofdogter van die Laerskool Oosterkruin. Sy sou volgende jaar haar honneurs gedoen het. Foto: Facebook
Sy vertel Charleen se groot vriendekring is geskok oor haar onverwagse dood, maar "as jy op haar Facebook al haar goedjies gaan lees, dan besef jy ons kind het in haar kort lewetjie 'n geweldige impak op mense gehad.
"Ons kan net dankie sê dat sy soveel mense met haar Christenskap, haar getuienis en haar voorbeeld bereik het. Sy was nooit skaam om te erken dat sy 'n kind van die Here was nie en om 'n pad met Hom te stap en openlik van Hom te getuig nie."
Sy sê hulle is opreg dankbaar vir die "wonderlike ondersteuning" wat hulle kry.
Sy het seker die grootste glimlag gehad wat jy ooit sal sien.
Past. Dave Strydom van die Meyers se kerk beskryf Charleen as 'n "sprankelende en vriendelike mens wat bemin is oral waar sy gegaan het". Hy vertel sy het "seker die grootste glimlag gehad wat jy ooit sal sien en was ewe mooi aan die binne- én die buitekant".
Strydom, wat Charleen geken het vandat sy aan die Laerskool Oosterkuin was en later in die Hoërskool Dr. E.G. Jansen, sê al is die gemeente platgeslaan deur haar dood, beplan hulle 'n viering van haar lewe wanneer 'n groot aantal rouklaers Vrydag 13:00 in die AGS-kerk by Olympiastraat 25, Sunnyridge, verwag word.
"Dis haar graduation na die regte lewe," verduidelik hy, "want die studentelewe is mos nie die regte lewe nie. Sy is nou klaar met haar eksamens en kan haar lewe in die hemel begin."
In die nuus primrose
My hart gaan uit n die gesin en vriende…. julle is in my gebede…
Baie hartseer. Ek bid dat die Here nie sulke besluite maak met my familie!
sys pragtig die Here het besluit dis wat sal gebeur op daardie oggend
Pragtige kind – Sterkte
Innige simpatie en baie sterkte
Hierdie is baie hartseer. Mag sy die mooiste blommetjie wees tussen al die pragtige Engele wat gekleed is in wit en goud wat op hulle goue harpe speel. Die Here benodig voortdurend nuwe blommetjies en sonnestraaltjies vir Sy tuin.